खैनी (कविता)
खोआए देलक, हम खाइत कहाँ छी ।
 बस चीखए छी, अभ्यस्त कहाँ छी ।
 सबसबाइत छल दाँत, तेँ धएलहुँ,
एतबामे किछु गलत कहाँ छी ? ?
 एतेक बरख धरि केर आदति छी ।
 छूटत नञि, छोड़ए चाहैत छी ।
 ओ तँऽ कहियो नहिञे खएलक,
तइयो काँकोड़ * केर आफत छी । ।
 हओ बौआ ! नहिञे छुटलै ई ।
 चचरी पर संगहि जड़तै ई ।
 जँऽ पहिने से सब बुझितियै,
ठोर कहाँ धरितहुँ हम खैनी ! !
 अस्सी चुटकी आ नब्बे ताल ।
 ठोर पर खैनी करैछ कमाल ।
 गीत - गीत छै, बात ने मानू;
नञि तँऽ होयत जान - जपाल । ।
 छोड़ू बीड़ी - हुक्का - पीनी ।
 हर स्वरूपमे नाशक खैनी ।
 संकल्पक सम्बल जँऽ ढीठगर,
के कहैछ - नञि छूटए खैनी । ।
 * काँकोड़ = कैन्सर नामक बेमारीक पर्याय (CANCER-DISEASE) = खैनी खएनिहार बहुत लोक सभ केर दलील रहैत छन्हि कि फलना तँऽ खैनी - बीड़ी - पीनी किछु सेवन नञि करैत छल पर तइयो ओकरा कैन्सर भऽ गेलै = मतलब कि ओ लोकनि किन्नहु खैनी नञि छोड़ताह ।
 मैथिली पाक्षिक इण्टरनेट पत्रिका "विदेह" केर 190म अंक (15 नवम्बर 2015) (वर्ष 8, मास 95, अंक 190) मे प्रकाशित । 